Ion Băieșu

Ion Băieșu (pseudonimul literar al lui Ion Mihalache, ) a fost un scriitor român, dramaturg și autor de scenarii pentru televiziune și film. A lansat celebrul cuplu comic Tanța și Costel, în interpretarea a doi mari actori români, Coca Andronescu și Octavian Cotescu. A scris multe volume de schițe cu subiecte comice, explorând și genul dramatic. A publicat un singur roman, Balanța, ecranizat de Lucian Pintilie, iar postum a apărut și un Jurnal.

Biografie

Ion Mihalache s-a născut la 2 ianuarie 1933 în satul Băiești din comuna Aldeni, în județul Buzău, într-o familie țărănească, părinți săi fiind Aurelia și Ion Mihalache. Copilăria i-a fost afectată de sărăcie și foame. Între 1940 și 1944 a urmat școala primară în satul natal și într-un sat învecinat. În 1944 s-a înscris la îndemnul preotului Ciomag la Liceul Comercial din Buzău, unde a fost premiant. Intenționa să plece să se angajeze la construcția Canalului Dunăre-Marea Neagră, însă în gara din Buzău a hotărât să meargă în schimb la București, unde s-a înscris la Școala de Literatură „Mihai Eminescu.

În 1951 a fost admis atât la Facultatea de Filosofie, cât și la Facultatea de Filologie din București, instituții pe care avea să le absolve în 1961. În 1952 s-a angajat ca redactor la revista Albina; ajungând în același an redactor la revista Scânteia tineretului. La Scânteia tineretului a înaintat mai târziu până la funcția de redactor-șef adjunct. A debutat în 1956 cu volumul Necazuri și bucurii.

Cu volumul de povestiri Sufereau împreună (1965) a intrat pentru prima dată în atenția criticii literare, lăsând în urmă umorul facil care îi caracterizase creația de până atunci, pentru a explora personaje mai „complicate și stranii”, după cum scria criticul Gabriel Dimisianu.

În 1966 a înființat revista Amfiteatru, la care au scris Fănuș Neagu, Gabriel Dimisianu, Adrian Păunescu, Gheorghe Iova, Constanța Buzea și alții. În 1967 a publicat volumul Iubirea e un lucru foarte mare. Câteva minunate povestiri despre Tanța și Costel. La cererea Televiziunii române a scris și un scenariu, după care s-a turnat serialul Tanța și Costel, consacrat de cuplul de actori Octavian Cotescu-Coca Andronescu. În 1969 a fost înlăturat de la conducerea revistei Amfiteatru, moment de la care a refuzat orice funcții oficiale, alegând să se susțină financiar din scris.

În 1985 a publicat romanul Balanța, într-o variantă cenzurată. Versiunea integrală a cărții a apărut abia în 1990, cu o prefață de Eugen Simion. După jumătatea anului 1990, a început să lucreze împreună cu regizorul Lucian Pintilie la scenariul filmului Balanța, pe care nu a mai apucat să îl vadă. A murit la 21 septembrie 1992, în Statele Unite ale Americii.

Opera

Piese de teatru

Scrieri epice
 Balanța (roman)
 Acceleratorul (nuvelă lungă)

 Un activist al suferinței

Schițe, povestiri
 Pompierul și opera (schițe umoristice) (1976)
 Umorul la domiciliu (schițe umoristice) (1981)

Scenarii de film
 Maiorul și moartea (1967) – în colaborare cu Alexandru Boiangiu
 Astă seară dansăm în familie (1972) – în colaborare cu Geo Saizescu
 Mere roșii (1976)
 Rătăcire (1978) – în colaborare cu Alexandru Tatos
 Omul care ne trebuie (1979)
 Grăbește-te încet (1982)
 Duminică în familie (1988) – în colaborare cu Nicolae Țic și Dan Marcoci
 De ce are vulpea coadă (1989)
 Harababura (1991)

 Balanța (1992) (după romanul "Balanța"), regia Lucian Pintilie
 Vinovatul (1991), regia Alexa Visarion
 Miracolul (1988), regia Tudor Mărăscu
 Omul din Buzău (1988) (scenariu TV)
 Sper să ne mai vedem (1985), regia Puși Dinulescu
 Aventura sub pământ (1982) (teleplay TV), regia Sergiu Ionescu
 Avocatul (1976), regia Octavian Sava, Dan Mihăescu, Grigore Pop (TV)
 Un text cu bucluc (1976) (scenariu film TV)
 Camera albă (1964), regia Virgil Calotescu
 Iubirea e un lucru foarte mare, regia Titi Acs, Cornel Popa (1962). Serial TV

Referințe

Bibliografie

Legături externe 
 Nichita Stănescu: Minciunile lui Ion Băieșu ne merg la inimă și ne-o spală , 25-09-2011, Dana Fodor Mateescu, Puterea

Scriitori români din secolul al XX-lea
Dramaturgi români
Umoriști români
Prozatori români
Romancieri români
Scenariști români
Nașteri în 1933
Decese în 1992
Romancieri din secolul al XX-lea
Oameni din județul Buzău
Decese în București